Eskom het aangekondig dat dit beplan om vanaf 18 September 2017 kragvoorsiening na ses Noord-Kaapse munisipaliteite af te sny vir vier ure elke dag, weens agterstallige skuld van miljoene rand. Die finale kennisgewings in hierdie verband is reeds gepubliseer.
Die munisipaliteite en dorpe wat geraak word, is Siyancuma (Douglas en Griekwastad), Siyathemba (Prieska), Tsansabane (Postmasburg), Renosterberg (Petrusville, Philipstown en Vanderkloof), Thembelihle (Hopetown en Strydenburg) en Kai !Garib (Kakamas, Keimoes en Kenhardt).
As virtuele maatskappy wat akkommodasie namens verskaffers wêreldwyd organiseer, het Airbnb verlede jaar in Suid-Afrika in totaal sowat R25,2 miljoen vir gashere verdien – 144% meer as in 2015. Van die gaste was 43% Suid-Afrikaners, wat dui op 'n groei van 204% in plaaslike toerisme. Van die totale gegenereerde inkomste het 63% aan vroulike akkommodasie-eienaars gegaan.
Airbnb is sedert 2010 in bedryf in Suid-Afrika. Wêreldwyd duur dit slegs drie weke vandat iemand 'n eiendom op Airbnb lys totdat hulle hul eerste versoek vir 'n bespreking kry.
Dit is verstommend dat die landbousektor van SA met sy sowat 33 000 blanke kommersiële boere wat onder soveel druk van die vyandiggesinde ANC-regering is en onder 'n hoë plaasmoordsyfer gebuk gaan, in die tweede kwartaal van 2017 met 33,6% gegroei het en daarmee grootliks daarvoor verantwoordelik was dat die nasionale ekonomie 'n groeisyfer van 2,5% vir die kwartaal getoon het. Sodoende is die land tegnies uit 'n resessie gelig.
Die BBP het in die eerste kwartaal van 2017 met 0,7% gekrimp, in opvolging van 'n afname van 0,3% in die vierde kwartaal van 2016, wat die land in 'n tegniese resessie gedompel het. In reaksie hierop sê Agri SA in 'n verklaring: "Suid-Afrika is een van die swakste spelers onder die opkomende markekonomieë in die wêreld en dit weens sy onstabiele politieke omgewing en gepaardgaande beleidsonsekerheid, korrupsie en gebrek aan ekonomiese en politieke leierskap."
Vrystaatse Dept. van Landbou waarskynlik in Guptas se sak
In 'n mediaverklaring sê Wouter Wessels LPW van die VF Plus in die Vrystaat: "Die Vrystaatse Dept. van Landbou is deurspek met finansiële ongerymdhede en die versuim van die departement om sy 2015/16 jaarverslag ter tafel te lê, wys dat die bewering rakende die befondsing van die Gupta-troue d.m.v.die Vrede-suiwelprojek heel moontlik waar is. As gevolg van die wanbestuur, gebrek aan rekordhouding en behoorlike finansiële kontrole kan die departement hoegenaamd nie met sekerheid sê wat met openbare fondse aangekoop is nie. Plase en implemente kan na alle waarskynlikheid aan die Guptas behoort of deur hul verkoop word, sonder dat ons dit weet," sê Wessels.
Hy wys daarop dat die departement 'n dispuut met die Ouditeur-Generaal (OG) verklaar het oor die publikasie van sy jaarverslae, hoewel die OG nogtans wel sy eie verslag uitgebring het. Die kern van die dispuut handel oor die oorbetaling van openbare fondse aan implementeringsagente, soos Estina (Edms) Bpk, 'n maatskappy met Gupta-bande, sonder dat die nodige verantwoordbaarheid vereis word.
Uitgawes m.b.t. ontwikkelingsprojekte, soos die Vrede-projek, word deur die departement as "oordragte" geklassifiseer en dus word bates en goedere deur die agente wat t.o.v.die betrokke projekte aangekoop is, nie in die finansiële state aangedui nie. Die OG-verslag bepaal o.a. dat meer as R300 miljoen wat aan implementeringsagente vir ontwikkelingsprojekte uitbetaal is, bloot as oordragte geklassifiseer is. Hierdie uitgawes is egter aangegaan om o.a. roerende sowel as onroerende bates, soos bv. plase, te koop, maar die bates is glad nie geklassifiseer nie. Daar is dus geen rekord van die spesifieke eienaarskap van hierdie bates nie.
"Voorts is daar ook gedurende die 2015/16 boekjaar ongeveer R661 miljoen onreëlmatige uitgawes aangegaan en het die departement se ouditmening vanaf 2014/15 se ongekwalifiseerde mening na 'n ongunstige ouditmening in die 2015/16 boekjaar versleg. Dit beteken dat die OG bevind het dat die Dept. van Landbou finansiële inligting wanvoorgestel het," aldus Wessels.